ЕВРАЗИЯ ӨКМӨТТӨР АРАЛЫК КЕҢЕШИ


ЧЕЧИМ

	2026-жылдын «27» марты
	№ 2
	Шымкент шаары



Евразия технологиялык платформаларын түзүү жана иштетүү жөнүндө жобону бекитүү тууралуу

2014-жылдын 29-майындагы Евразия экономикалык бирлиги жөнүндө келишимдин (мындан ары – Келишим) 92-беренесинин 9-пунктун жана Өнөр жай кызматташтыгы жөнүндө протоколдун (Келишимге № 27 тиркеме) 
2-пунктун ишке ашыруу максатында Евразия өкмөттөр аралык кеңеши чечти:
1. Тиркелген Евразия технологиялык платформаларын түзүү жана иштетүү жөнүндө жобо (мындан ары – Жобо) бекитилсин.
2. Евразия технологиялык платформаларын түзүүдө Евразия экономикалык комиссиясынын Кеңеши Келишимдин 92-беренесинин 
6-пунктунун биринчи абзацында каралган өнөр жай кызматташтыгы үчүн экономикалык ишмердиктин артыкчылыктуу түрлөрүнүн тизмегин жетекчиликке алары белгиленсин.
3. Ушул Чечим күчүнө киргенге чейин түзүлгөн Евразия технологиялык платформалары Жобого ылайык Евразия технологиялык платформаларынын паспортторунда аныкталган Евразия технологиялык платформаларынын профилдик иш багыттарына ылайык ишин уланта берет.
4. Ушул Чечим күчүнө кирген датадан тартып 6 айдын ичинде Евразия экономикалык комиссиясынын Кеңешинин 2016-жылдын 18-октябрындагы № 32 «Артыкчылыктуу Евразия технологиялык платформаларын түзүү жөнүндө» тескемесинин 2-пунктунда каралган Евразия технологиялык платформаларынын паспорттору Жобонун № 2 тиркемесинде каралган формага шайкеш келтирилүүгө тийиш жана тиешелүү Евразия технологиялык платформаларынын катышуучулары тарабынан Евразия экономикалык комиссиясына берилет. Андан кийин аталган паспорттор Евразия экономикалык комиссиясынын Кеңешинин 2016-жылдын 18-октябрындагы № 32 тескемесинин тиешелүү тиркемелерине киргизилүүгө жатат.
Евразия технологиялык платформасынын паспорту Жобонун № 2 тиркемесинде каралган формага ушул пункттун биринчи абзацында көрсөтүлгөн мөөнөттө шайкеш келтирилбеген учурда Евразия технологиялык платформасынын иштеши Евразия экономикалык комиссиясынын Кеңешинин 2016-жылдын 18-октябрындагы № 32 тескемесинин тиешелүү тиркемесинен аны алып салуу жолу менен токтотулат.
5. Евразия өкмөттөр аралык кеңешинин 2016-жылдын 13-апрелиндеги № 2 «Евразия технологиялык платформаларын түзүү жана иштетүү жөнүндө жобону бекитүү тууралуу» чечими күчүн жоготту деп таанылсын.

Евразия өкмөттөр аралык кеңешинин мүчөлөрү:

	Армения Республикасынан
	Беларусь Республикасынан
	Казакстан Республикасынан
	Кыргыз Республикасынан
	Россия Федерациясынан

БЕКИТИЛДИ
Евразия өкмөттөр аралык кеңешинин 2026-жылдын 
27-мартындагы № 2 чечими 
менен

Евразия технологиялык платформаларын 
түзүү жана иштетүү жөнүндө
ЖОБО

I. Жалпы жоболор
1. Ушул Жобо 2014-жылдын 29-майындагы Евразия экономикалык бирлиги жөнүндө келишимдин (мындан ары – Келишим) 92-беренесинин 
9-пунктунун 3-пунктчасына ылайык иштелип чыккан жана Евразия экономикалык бирлигине мүчө мамлекеттердин (мындан ары тиешелүүлүгүнө жараша – мүчө мамлекеттер, Бирлик) өнөр жай кызматташтыгын ишке ашыруунун инструменти катары Евразия технологиялык платформаларынын Бирликтин алкагындагы индустриялык-инновациялык жана технологиялык өнүгүү чөйрөсүндө иштешинин максаттарын жана милдеттерин, ошондой эле аларды түзүү жана иштетүү тартибин аныктайт.
2. Ушул Жобонун максаттары үчүн төмөнкүлөрдү билдирген түшүнүктөр колдонулат:
«кызыкдар орган» – компетенциясына платформанын профилдик иш багыттары боюнча экономиканын тармактарын өнүктүрүү маселелери кирген жана ушул платформанын иштешинин максаттарына жана милдеттерине жетүүгө кызыкдар болгон мүчө мамлекеттин мамлекеттик бийлик органы;
«платформанын демилгечиси» – Евразия экономикалык комиссиясына платформаны түзүү боюнча сунуш жөнөткөн жана платформаны түзүү боюнча документтердин пакетин даярдоо жана тариздөө маселелери боюнча Евразия экономикалык комиссиясы жана мүчө мамлекеттердин мамлекеттик бийлик органдары менен өз ара аракеттенген мүчө мамлекеттердин биринин уюму;
«платформанын координатору» – платформанын катышуучуларынын ишин координациялоону жүзөгө ашырган жана мүчө мамлекеттердин мамлекеттик бийлик органдары жана Евразия экономикалык комиссиясы менен өз ара аракеттенүүдө анын катышуучуларынын кызыкчылыктарын билдирүүгө ыйгарым укуктуу мүчө мамлекеттердин биринин уюму;
«улуттук координатор» – мүчө мамлекет тарабынан ыйгарым укук берилген, ошол мамлекеттен платформанын бардык катышуучуларына карата координациялык иш-аракеттерди жүзөгө ашыруучу платформанын катышуучусу;
«отчеттук мезгил» – отчет түзүлүүчү календардык жылдын 1-январынан 31-декабрын кошо алганга чейинки мезгил;
«платформа» – инновациялык инфраструктуранын объекти болуп саналган, бардык кызыкдар тараптардын (бизнес, илим, мамлекет, коомдук уюмдар) катышуусунун негизинде келечектүү коммерциялык технологияларды, жогорку технологиялык, инновациялык жана атаандаштыкка жөндөмдүү продукцияны түзүүнү жана натыйжалуу коммуникацияны камсыз кылууга мүмкүндүк берүүчү Евразия технологиялык платформасы;
«платформанын профилдик иш багыттары» – Келишимдин 
92-беренесинин 6-пунктунун биринчи абзацында каралган өнөр жай кызматташтыгы үчүн экономикалык ишмердиктин артыкчылыктуу түрлөрүнүн тизмегине ылайык платформанын паспортунда аныкталуучу платформанын тармактык адистешүүсү;
«биргелешкен долбоор» – Евразия технологиялык платформаларынын алкагында мүчө мамлекеттердин уюмдары тарабынан биргелешип ишке ашырылуучу, кооперациялык байланыштарды өнүктүрүүгө багытталган инновациялык долбоор;
«платформанын катышуучулары» – мүчө мамлекеттердин ар кандай уюштуруу-укуктук формасындагы жана менчик формасындагы уюмдары жана өндүрүш ишканалары, анын ичинде мамлекеттик мекемелер, мамлекеттик эмес уюмдар, кесиптик бирикмелер, ассоциациялар, илимий уюмдар жана жогорку окуу жайлары, платформанын иштешинин максаттарына жана милдеттерине жетүүгө катышкан субъекттер;
«евразиялык компетенциялардын борбору» – кесилиштүү технологиялар жаатында (келечектүү технологиялык рынокторго жана өнөр жай тармактарына таасир эткен негизги илимий-технологиялык багыттар боюнча) инновациялык чечимдерди иштеп чыгууну жана мындай технологияларды товарларды жана кызматтарды өндүрүүдө колдонгон компаниялар үчүн глобалдык лидерликти камсыз кылууга мүмкүндүк бере турган платформанын базасында мүчө мамлекеттердин чарба жүргүзүүчү субъекттери тарабынан жогорку окуу жайларынын, илимий уюмдардын жана өндүрүш ишканаларынын катышуусунда түзүлгөн инфраструктура объекти.
3. Платформанын катышуучуларынын курамы алардын ортосундагы макулдашуу менен же юридикалык жак түзүлгөн учурда анын уюштуруу документтери менен аныкталат.
4. Платформанын катышуучулары Бирликтин алкагында илимий-техникалык өнүгүүнүн алдыңкы улуттук жана дүйнөлүк жетишкендиктерин топтоо боюнча системалуу ишти камсыз кылат жана инновациялык продукцияларды жана технологияларды иштеп чыгуу, ошондой эле аларды өнөр жай өндүрүшүнө киргизүү боюнча колдонмо милдеттерди биргелешип чечишет.
5. Платформанын катышуучулары Евразия экономикалык комиссиясы (мындан ары – Комиссия), кызыкдар органдар, өнөр жай ишканалары, илимий изилдөө борборлору жана акыркы керектөөчүлөр менен өз ара аракеттенүүнү жүзөгө ашырышат жана евразиялык компетенциялар борборлорун түзө алышат.
6. Платформа катышуучуларынын ортосунда аны түзүү жөнүндө макулдашуунун жана платформанын тиешелүү паспортунун негизинде юридикалык жакты түзбөстөн же болбосо мүчө мамлекеттердин мыйзамдарына ылайык юридикалык жакты түзүү менен түзүлөт.
7. Платформанын катышуучулары өз ишмердигин платформанын профилдик иш багыттарына жана платформанын паспортунда көрсөтүлгөн компетенцияларга ылайык жүзөгө ашырышат.

[bookmark: _Toc413763490]II. Платформаларды иштетүү максаттары жана милдеттери
[bookmark: _Toc413763491]8. Илимий-техникалык жана инновациялык тармактарда кооперацияны камсыз кылган платформалардын иштешинин максаты – бардык кызыкдар тараптардын (бизнес, илим, мамлекет, коомдук уюмдар) өз ара аракеттенүүсүнүн натыйжалуулугун жогорулатуу, мүчө мамлекеттердин потенциалдарын бириктирүү аркылуу улуттук өнөр жай комплекстеринин өз ара пайдалуу инновациялык өнүгүүсүн стимулдаштыруу, мүчө мамлекеттерде евразиялык компетенциялар борборлорун түзүү, келечектин экономикасын калыптандыруу, туруктуу технологиялык жаңыланууну камсыз кылуу жана өнөр жайдын глобалдык атаандаштыкка жөндөмдүүлүгүн жогорулатуу болуп саналат.
9. Ушул Жобонун 8-пунктунда көрсөтүлгөн максатка жетүү үчүн төмөнкү милдеттер ишке ашырылат:
а) мүчө мамлекеттердин экономиканын реалдуу секторунун жаңы технологияларга болгон муктаждыгын аныктоо;
б) артыкчылыктуу илимий-техникалык долбоорлорду издөө жана алардын өнүгүшүнө көмөктөшүү;
в) мүчө мамлекеттердин кызматташтыгын жолго коюу жана биргелешкен демилгелерди колдоо;
г) өнөр жай тармагында мамлекеттер аралык программаларды (мындан ары – мамлекеттер аралык программалар) демилгелөө жана иштеп чыгуу;
д) мүчө мамлекеттердин илимий-техникалык өнүгүүсүнө тоскоолдуктарды аныктоо жана аларды жоюу боюнча сунуштарды иштеп чыгуу;
е) мүчө мамлекеттердин илимий-техникалык жана инновациялык тармактарда кызматташтыгын өнүктүрүү маселелери боюнча сунуштарды даярдоо;
ж) мүчө мамлекеттердин илимий-техникалык өнүгүү жетишкендиктерин, ошондой эле платформанын иштешинин алкагындагы жетишкендиктерди жайылтуу;
з) мүчө мамлекеттердин илимий-техникалык жана инновациялык кызматташтыгынын натыйжаларына мониторинг жүргүзүү;
и) евразиялык компетенциялар борборлорун түзүү жана алардын иштешин колдоо;
к) негизги, заманбап, түп тамырынан өзгөртүүчү, инновациялык, алдыга озуп чыгаруучу технологияларды, келечек технологияларын иштеп чыгуу жана киргизүү пландарын аныктоо, ошондой эле алардын иштелип чыгышын жана ишке ашырылышын колдоо;
л) тармактык жана тармактар аралык ассоциациялар менен өз ара аракеттенүү.

[bookmark: _Toc413763492]III. Платформаларды түзүү тартиби
10. Платформа Бирликтин жалпы маалыматтык ресурстар жана ачык маалыматтар порталындагы «ЕАЭБ өнөр жайы» бөлүмүндө жайгаштырыла турган Комиссиянын Кеңешинин платформаны № 1 тиркемеге ылайык форма боюнча платформалардын тизмегине киргизүү жөнүндө тескемесинин негизинде түзүлөт жана бул платформанын паспорту Комиссиянын Кеңешинин аталган тескемесинин тиешелүү тиркемесине киргизилет.
Платформалар платформалардын профилдик иш багыттарына ылайык түзүлөт.
11. Платформалар мүчө мамлекеттердин кеминде 3 мүчөсү катышкан катышуучулар тарабынан түзүлөт.
12. Платформанын демилгечиси Комиссияга платформаны түзүү боюнча өз ичине төмөнкүлөрдү камтууга тийиш болгон сунушун жөнөтөт:
а) платформаны түзүү жөнүндө арыз;
б) юридикалык жакты түзүлбөстөн түзүлүүчү платформанын катышуучуларынын ортосундагы макулдашуунун долбоору (платформанын координатору милдеттүү түрдө көрсөтүлөт) же юридикалык жакты түзүү менен түзүлүүчү платформанын катышуучулары тарабынан даярдалган уюштуруу документинин долбоору;
в) улуттук координаторлор жөнүндө маалымдардан тышкары, № 2 тиркемеге ылайык форма боюнча платформанын паспортунун долбоору;
г) төмөнкү маалыматтарды көрсөтүү менен платформанын катышуучуларынын тизмеги:
илимий мекемелер жана жогорку окуу жайлар болуп саналган платформанын катышуучуларына карата: платформанын профилдик иш багыттарына ылайык илимдин докторлорунун жана кандидаттарынын бар экендиги жөнүндө маалымат, ошондой эле мурда жүргүзүлгөн изилдөөлөрдүн, илимий-изилдөө жана тажрыйбалык-конструктордук иштердин (мындан ары – ИИТКИ) саны жөнүндө маалымат;
өнөр жай ишканалары болуп саналган платформанын катышуучуларына карата: платформанын профилдик иш багыттарына ылайык ишке ашырылган долбоорлор жөнүндө маалымат жана (же) инновациялык активдүүлүктүн деңгээли жөнүндө статистикалык маалыматтарга негизделген маалымат, мында өнөр жай ишканасынын чечими боюнча төмөнкү маалыматтар ачылып көрсөтүлүшү мүмкүн: киргизилген патенттердин саны, ИИТКИге, изилдөөлөргө жана иштеп чыгууларга кеткен жалпы чыгымдар, персоналды окутуу жана даярдоо, инжиниринг боюнча чыгымдар, инновацияларга кеткен чыгымдардын продукция өндүрүү көлөмүндөгү үлүшү, өндүрүлгөн (сатылган) инновациялык продукциянын көлөмү;
д) Келишимдин 92-беренесинин 6-пунктунун биринчи абзацында каралган өнөр жай кызматташтыгы үчүн экономикалык ишмердиктин артыкчылыктуу түрлөрүнүн тизмегине ылайык келүүсүн көрсөтүү менен платформаны түзүүнүн максатка ылайыктуулугунун негиздемеси;
е) ишке ашырылып жаткан (ишке ашырылган) мамлекеттер аралык программалардын тизмеги (бар болсо).
13. Компетенциясына өнөр жай кызматташтыгы маселелери кирген Комиссиянын түзүмдүк бөлүмү платформаны түзүү жөнүндө сунуш келип түшкөн күндөн тартып 1 календардык айдын ичинде аны карап чыгат жана эгерде ал ушул Жобонун 12-пунктунда көрсөтүлгөн талаптарга жооп берсе компетенциясына өнөр жай кызматташтыгы маселелери кирген Комиссиянын Коллегиясынын мүчөсү белгиленген тартипте мүчө мамлекеттердин өкмөттөрүнө платформаны түзүү боюнча документтердин пакетин кызыкдар органдардын кароосу үчүн жөнөтөт.
Документтердин көрсөтүлгөн пакетин карап чыгуунун жыйынтыгы боюнча кызыкдар органдар ал алынган күндөн тартып 1 календардык айдан кечиктирбестен Комиссияга платформаны түзүү боюнча сунуштарды (платформанын паспортун, анын ичинде улуттук координаторлорду аныктоону, платформанын катышуучуларынын курамын, максаттарын, милдеттерин жана иш пландарын камтыган сунуштарды) жөнөтүшөт.
Кызыкдар органдардын сунуштары зарыл болгон учурда документтердин пакетин жеткире иштеп чыгуу үчүн Комиссия тарабынан платформанын демилгечисине жөнөтүлөт.
Платформанын демилгечиси кызыкдар органдардын сунуштарын алган күндөн тартып 1 календардык айдан кечиктирбестен аларды карап чыгат жана платформаны түзүү боюнча жеткире иштелип чыккан документтердин пакетин Комиссияга жөнөтөт.
Компетенциясына өнөр жай кызматташтыгы маселелери кирген Комиссиянын Коллегиясынын мүчөсү белгиленген тартипте платформаны түзүү боюнча документтердин пакетин Комиссиянын кароосуна киргизет.
14. Платформанын катышуучуларынын курамына жаңы катышуучуларды киргизүү же аларды курамдан чыгаруу платформанын катышуучуларынын чечими боюнча, юридикалык жакты түзбөстөн түзүлгөн платформанын катышуучуларынын ортосундагы макулдашууда каралган шарттарды эске алуу менен же юридикалык жакты түзүү менен түзүлгөн платформанын уюштуруу документтерине ылайык жүзөгө ашырылат.
Платформанын катышуучуларынын курамы өзгөргөн учурда платформанын координатору бул тууралуу Жобонун V бөлүмүндө каралган платформанын иштешине жыл сайын жүргүзүлүүчү мониторингдин алкагында Комиссияга кабарлайт.
Эгерде платформанын катышуучуларынын курамы өзгөргөндүгүнүн натыйжасында ушул Жобонун 11-пунктунда каралган талап аткарылбай калса, платформанын координатору мындай өзгөрүү болгон күндөн тартып 1 айдын ичинде бул тууралуу Комиссияга кабарлайт жана тиешелүү кабарлама жөнөтүлгөн күндөн тартып 3 ай ичинде көрсөтүлгөн талапты аткарууга багытталган иштерди жүргүзөт. Эгерде 3 айлык мөөнөт өткөндөн кийин аталган талап аткарылбаса Жобонун 27-пунктуна ылайык платформа Комиссиянын Кеңешинин тескемесинин тиешелүү тиркемесинен алып салынууга тийиш.

15. Платформанын иштешин камсыз кылуу үчүн зарыл болгон учурда платформанын катышуучуларынын өкүлдөрүнөн платформанын төмөндөгү органдары түзүлөт: евразиялык компетенциялар борборлору, эксперттик, координациялык, илимий-техникалык кеңештер, жумушчу топтор.
Аталган органдардын ишмердүүлүгүнө байланыштуу чыгымдар платформанын катышуучуларынын каражаттарынын эсебинен жүргүзүлөт.
16. Платформанын катышуучулары зарыл болгон учурда платформанын паспортунда каралган платформанын иш планын оңдошот, бул тууралуу платформанын координатору Комиссияга билдирет.
17. Биргелешкен ИИТКИни, иш-чараларды, анын ичинде мамлекеттер аралык программалардын алкагында ишке ашырылуучу биргелешкен долбоорлорду жүзөгө ашыруу үчүн платформанын катышуучулары төмөнкү булактардан каржылоону тарта алышат:
а) платформанын катышуучуларынын өздүк каражаттары;
б) инвесторлордун, фонддордун, коомдук жана башка кызыкдар уюмдардын каражаттары;
в) мүчө мамлекеттердин мыйзамдарына ылайык бөлүнгөн мамлекеттик бюджеттердин каражаттары:
мүчө мамлекеттердеги компетенциялар борборлорун жана индустриялык-инновациялык өнүгүүнүн башка институттарын мамлекеттик колдоо инструменттери катары;
тиешелүү мамлекеттик программалардын алкагында мамлекеттер аралык программаларда каралган иш-чаралардын улуттук бөлүктөрүн толук же жарым-жартылай каржылоо;
г) ички финансылык саясатына ылайык мамлекеттер аралык программаларды толук же жарым-жартылай каржылоого бөлүнүүчү эл аралык финансылык уюмдардын каражаттары.
18. Платформанын иштешинин алкагында Комиссиянын Коллегиясы тарабынан бекитилген тиешелүү жылга илимий-изилдөө иштеринин планына ылайык белгиленген тартипте жүргүзүлгөн илимий-изилдөө иштеринин жыйынтыктары, ошондой эле Комиссиянын маалыматтык ресурстары колдонулушу мүмкүн.
19. Платформалардын иштешине тиешелүү макулдашуулардын негизинде Бирликке мүчө болуп саналбаган мамлекеттердин уюмдары да катыша алышат. Бул уюмдар платформанын катышуучулары болуп эсептелбейт.

20. Платформаларды түзүү жана иштетүү маселелери боюнча мүчө мамлекеттердин өз ара аракеттенүүсүн жалпы координациялоону Комиссия жүзөгө ашырат.
21. Платформанын иштешине мониторинг жүргүзүү максатында платформанын координатору жыл сайын отчеттук жылдан кийинки жылдын 1-мартына чейин Комиссияга № 3 тиркемеге ылайык формада отчет берет.
22. Платформанын иштешин улуттук деңгээлде натыйжалуу башкарууну камсыз кылуу максатында кызыкдар органдар тарабынан платформанын улуттук координаторлору аныкталышы мүмкүн.
23. Платформалардын иштеши жөнүндө маалымдоо жана платформанын катышуучуларынын ортосунда тажрыйба алмашууну натыйжалуу камсыз кылуу максатында Бирликтин жалпы маалыматтык ресурстары жана ачык маалыматтар порталындагы «ЕАЭБ өнөр жайы» бөлүмүндө ушул Жобонун № 2 тиркемесине ылайык формадагы платформалардын паспорттору, платформанын катышуучуларынын ишмердүүлүгү жөнүндө маалымат, ошондой эле платформанын иштешинин алкагында өткөрүлгөн иш-чаралар тууралуу маалымат жайгаштырылышы мүмкүн.
24. Комиссия төмөнкүлөрдү ишке ашырат:
а) а) ушул Жобонун III бөлүмүнө ылайык платформаны түзүү боюнча документтердин пакетин кароо;
б) платформалардын иштешине мониторинг жүргүзүү жана анын жыйынтыгы боюнча жыл сайын мүчө мамлекеттердин өкмөттөрүнө жөнөтүлүүчү баяндама даярдоо;
в) платформалардын иштешине жүргүзүлгөн мониторингдин жыйынтыктарын талдоо жана Бирликтин органдарынын тиешелүү актыларына өзгөртүүлөрдү киргизүү үчүн платформалардын иштешинин натыйжалуулугун жогорулатуу боюнча сунуштарды иштеп чыгуу (зарыл болгон учурда);
г) тегерек столдорду, кеңешмелерди жана видеоконференцияларды уюштуруу (зарыл болгон учурда).
25. Кызыкдар органдар төмөнкүлөрдү жүзөгө ашырат:
а) платформаны түзүү боюнча документтердин пакетин кароо;
б) платформаны түзүү баскычында платформанын катышуучуларынын курамына мүчө мамлекеттин уюмдарын киргизүү боюнча сунуштарды Комиссияга берүү;
в) платформалардын иштешине мониторинг жүргүзүүгө катышуу;
г) платформалардын иштешинин натыйжалуулугун жогорулатуу боюнча сунуштарды иштеп чыгууга катышуу (зарыл болсо).
26. Платформаны түзүү жана анын өнүгүшүн стимулдаштыруу боюнча иштерди координациялоо үчүн Комиссия кызыкдар органдар менен биргеликте туруктуу иш алып баруучу аянтчаны уюштурат. Бул аянтчанын алкагында платформанын потенциалдуу катышуучуларынын жолугушуулары өткөрүлөт, платформанын катышуучулары тарабынан өнүгүүнүн актуалдуу багыттары жана өнүгүүгө тоскоолдуктарды жоюу маселелери талкууланат.

VI. Платформалардын ишинин токтотулушу
27. Платформа төмөнкү негиздердин бири болгон учурда Комиссиянын Кеңешинин тескемесинин тиешелүү тиркемесинен чыгарылат:
а) ушул Жобонун 21-пунктунда каралган отчет мониторинг жүргүзүлгөн жылга чейинки акыркы 2 отчеттук мезгил ичинде Комиссияга берилбесе;
б) платформанын өнүгүү пландары (келечектүү долбоорлору) жок болсо же алар аткарылбаса;
в) ушул Жобонун 21-пунктунда каралган жана мониторинг жүргүзүлгөн жылга чейинки акыркы 2 отчеттук мезгил үчүн Комиссияга берилген отчетторго ылайык платформанын иштеши платформанын паспортунда аныкталган профилдик иш багыттарына ылайык келбесе;
г) платформанын катышуучуларынын курамы 3төн аз мүчө мамлекеттердин өкүлдөрүнө чейин кыскарса.
28. Комиссиянын Кеңешинин платформаны тиешелүү тиркемеден чыгаруу жөнүндө тескемеси мүчө мамлекеттердин мыйзамдарында юридикалык жактардын иштешин жана жоюлушун жөнгө салган нормаларга, ошондой эле юридикалык жакты түзбөстөн жүргүзүлгөн биргелешкен ишмердүүлүккө тиешелүү ченемдерге таасир этпейт.
29. Ушул Жобонун 27-пунктунда көрсөтүлгөн негиздер пайда болгон учурда Комиссия бул тууралуу маалыматты платформалардын иштешине жүргүзүлгөн мониторингдин жыйынтыгы боюнча жылдык баяндамага киргизет жана компетенциясына өнөр жай кызматташтыгы маселелери кирген Комиссиянын Коллегия мүчөсү платформаны Комиссиянын Кеңешинин тескемесинин тиешелүү тиркемесинен чыгаруу жөнүндө сунушту Комиссиянын кароосуна киргизет.

_____________

№ 1 ТИРКЕМЕ
Евразия технологиялык платформаларын түзүү жана иштетүү жөнүндө жобого

(форма)

Евразия технологиялык платформаларынын
ТИЗМЕГИ

	№ к/б
	Евразия технологиялык платформасынын аталышы
	Евразия технологиялык платформасынын координатору

Евразия технологиялык платформаларын түзүү жана иштетүү жөнүндө жобого

(форма)

Евразия технологиялык платформасынын
ПАСПОРТУ

	1. Платформанын аталышы

	
	

	2. Платформанын координатору

	
	

	3. Платформанын улуттук координаторлору

	
	

	4. Платформанын катышуучулары

	
	

	5. Платформанын ишинин максаты

	
	

	6. Платформанын ишинин милдеттери

	
	

	7. Платформанын профилдик иш багыттары жана компетенциясы

	
	

	8. Платформанын ишинен күтүлүүчү натыйжалар

	
	

	9. Орто мөөнөттүү келечекке платформанын иштешинин планы

Евразия технологиялык платформасынын иштеши жөнүндө
ОТЧЕТ

_______________________________________________________
(Евразия технологиялык платформасынын аталышы)

__________-жыл үчүн

	1. Отчеттук жылдын аягына карата координатор, улуттук координаторлор (алардын иштеп жаткан контакттары) жана платформанын катышуучуларынын тизмеси
	

	2. Отчеттук мезгил ичинде ишке ашырылган иш-чаралар (тегерек столдор, жумушчу кеңешмелер, панелдик дискуссиялар, башкалар)

	

	3. Ишке ашырылуучу долбоорлор

	

	4. Өнүктүрүү пландары / келечектүү долбоорлор

	

	5. Тармактык проблемалар жана аларды чечүү жолдору

	



_____________

